ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3940/98

υποβολή: Carlos Robles Piquer (PPE) προς την Επιτροπή

(4 Ιανουαρίου 1999)

Θέμα: Εκτίμηση των αμέσων συνεπειών ενδεχόμενης εγκατάλειψης του διεθνούς διαστημικού σταθμού

Στις 20 του περασμένου Νοεμβρίου εκτοξεύτηκε με επιτυχία από το Baikonur (Καζακστάν) το πρώτο τμήμα του διεθνούς διαστημικού σταθμού που υποτίθεται ότι κάνει πραγματικότητα τα όνειρα επιστημονικής φαντασίας πολλών δεκαετιών. Σε λίγες μέρες, στις 3 Δεκεμβρίου, το Zarya (Sunrise) επρόκειτο να συνοδευθεί από τη μονάδα σύνδεσης Unity που θα εκτοξευόταν από τις ΗΠΑ. Ήδη, σημειώθηκαν καθυστερήσεις, οι οποίες οφείλονται στις οικονομικές δυσκολίες της Ρωσίας, αλλά το σοβαρότερο είναι ότι ορίστηκε νέο χρονοδιάγραμμα για την εκτόξευση της μονάδας συντήρησης από τη Ρωσία, η οποία τώρα προβλέπεται για τον Ιούλιο του 1999. Εν τω μεταξύ, οι επικρίσεις αυξάνονται. Μία σημαντική κριτική προέρχεται από το περιοδικό "The Economist" που αναφέρει σε άρθρο του αρχισυντάκτη της 14ης Νοεμβρίου: "Με τη συνεχώς φθίνουσα συμβολή της Ρωσίας στο σχέδιο, ο σταθμός χάνει ακόμη και τη συμβολική του αξία. Δεδομένου ότι δεν είχε ποτέ επιστημονική αξία..., μήπως θα έπρεπε να εγκαταλειφθεί; Η απάντηση είναι ναι". Δεν αναφέρεται καθόλου η αξιολόγηση των συνεπειών μιας εγκατάλειψης του σχεδίου.

Αυτά τα γεγονότα καταδεικνύουν τις αυξανόμενες δυσκολίες της διεθνούς συνεργασίας σε διάφορους τομείς της προχωρημένης επιστήμης, της διαστημικής, της πυρηνικής σύντηξης, κλπ., που προκαλούνται από οικονομικές δυσχέρειες και αλλαγές του στρατηγικού προσανατολισμού. Μπορεί η Επιτροπή να μας ενημερώσει για την ευρωπαϊκή θέση και για τις οικονομικές συνέπειες που θα υποστεί η Ευρωπαϊκή Υπηρεσία Διαστήματος και τα μέλη της;

Απάντηση της κας Cresson εξ ονόματος της Επιτροπής

(4 Μαρτίου 1999)

Μολονότι ο διαστημικός σταθμός αποτελεί σημαντικό εγχείρημα για τις Ηνωμένες Πολιτείες - από πλευράς γοήτρου, ικανότητας συντονισμού μιας εκτεταμένης διεθνούς συνεργασίας - στην Ευρώπη η απόκριση ήταν κατώτερη των προσδοκιών, αφού η συμμετοχή των κρατών μελών, της Νορβηγίας και της Ελβετίας αντιπροσωπεύει μόνο το 8,5 % περίπου του συνολικού κόστους ανάπτυξης, που εκτιμάται σε 35 δισεκατομμύρια ευρώ, δηλαδή κάπου 3 δισεκατομμύρια ευρώ.

Η ευρωπαϊκή συμμετοχή στον διεθνή διαστημικό σταθμό εξαρτάται κυρίως από αποφάσεις που λαμβάνονται σε επίπεδο Ευρωπαϊκού Οργανισμού Διαστήματος. Το ποσοστό της εν λόγω εισφοράς στον τρέχοντα προϋπολογισμό του Οργανισμού είναι της τάξεως του 16 % και αναμένεται να παραμείνει σε επίπεδα κάτω του 20 % την προσεχή πενταετία. Δεν προβλέπεται χρηματοδότηση της ανάπτυξης του διαστημικού σταθμού από το 5ο Πρόγραμμα-πλαίσιο έρευνας και ανάπτυξης.

Ο διαστημικός σταθμός αναμένεται να επιτρέψει την δοκιμή μεγάλου αριθμού τεχνικών, αναγκαίων για την συνέχιση της κατάκτησης του διαστήματος και μπορεί να θεωρηθεί, από νομικής και χρηματοδοτικής πλευράς, ως υπόδειγμα διεθνών συνεργασιών για την επίτευξη του σκοπού αυτού. Ωστόσο, δεδομένης της περιορισμένης ευρωπαϊκής συμμετοχής, η ενδεχόμενη αναστολή του προγράμματος του διαστημικού σταθμού θα είχε ελάχιστες μόνο επιπτώσεις για την ευρωπαϊκή διαστημική βιομηχανία.
ΓΡΑΠΤΗ ΕΡΩΤΗΣΗ P-3912/98

υποβολή: Sir Jack Stewart-Clark (PPE) προς την Επιτροπή

(11 Δεκεμβρίου 1998)

Θέμα: Δράσεις της ΕΕ για το Διεθνές Έτος των Ηλικιωμένων 1999

Ποιά είδη δράσεων υπέρ των ηλικιωμένων προτίθεται η Επιτροπή να χρηματοδοτήσει από τα διαθέσιμα κονδύλια του προϋπολογισμού κατά τη διάρκεια του 1999 προκειμένου να συμμετάσχει στις εορταστικές εκδηλώσεις για το Διεθνές Έτος των Ηλικιωμένων; Πότε προτίθεται η Επιτροπή να δημοσιεύσει κατευθυντήριες γραμμές για αιτήσεις χρηματοδοτήσεως των δράσεων αυτών;

Απάντηση του κ. Flynn εξ ονόματος της Επιτροπής

(14 Ιανουαρίου 1999)

Σύμφωνα με το σχόλιο του προϋπολογισμού περί της γραμμής του προϋπολογισμού B3-4111 (Προπαρασκευαστικά μέτρα για την καταπολέμηση και την αποτροπή των διακρίσεων) η Επιτροπή προτίθεται να υποστηρίξει το 1999 μέτρα υπέρ των ηλικιωμένων έτσι ώστε: α)να ενθαρρύνει τη συνεργασία, να βελτιώσει τη γνώση, να αναπτύξει ανταλλαγές πληροφοριών και ορθής πρακτικής, να προωθήσει καινοτόμους προσεγγίσεις και να αξιολογήσει εμπειρίες προκειμένου να καταπολεμήσει τις διακρίσεις που βασίζονται στην ηλικία; β) να υποστηρίξει και να προωθήσει το ρόλο των μη κυβερνητικών οργανώσεων (ΜΚΟ), ενώσεων και δικτύων που εργάζονται για ηλικιωμένους και συμμετέχουν στην υλοποίηση αυτών των στόχων; γ) να προωθήσει την κοινωνική ιδιότητα του πολίτη, τη συμμετοχή και τις ίσες ευκαιρίες για τους ηλικιωμένους; και δ) να ενθαρρύνει τη συνεργασία, να βελτιώσει τη γνώση, να αναπτύξει τις ανταλλαγές πληροφοριών και ορθής πρακτικής, να προωθήσει καινοτόμους προσεγγίσεις και να αξιολογήσει τις εμπειρίες που θα υλοποιηθούν στο πλαίσιο του διεθνούς έτους των Ηνωμένων Εθνών για τους ηλικιωμένους, με θέματα τη θέση των ηλικιωμένων στη αγορά εργασίας, το ρόλο τους στην κοινωνία, τη βελτίωση της ποιότητας ζωής τους, την εξασφάλιση σεβασμού και την έλλειψη διακρίσεων. Η Επιτροπή σκοπεύει να δημοσιεύσει προκήρυξη υποβολής προτάσεων και συνοδευτικές κατευθυντήριες γραμμές την άνοιξη του 1999.

Η προκήρυξη υποβολής προτάσεων για προπαρασκευαστικές ενέργειες στο χώρο του κοινωνικού αποκλεισμού, η οποία καλύπτει τις γραμμές του προϋπολογισμού B3-4101, B3-4102 και B3-4103 και η οποία δημοσιεύθηκε τον Οκτώβριο του 1998, προέβλεπε επίσης την ανταλλαγή εμπειρίας και τη διάδοση πληροφοριών σχετικά με τρέχουσες προσεγγίσεις στα κράτη μέλη για την καταπολέμηση του κοινωνικού αποκλεισμού, συμπεριλαμβανομένων των πτυχών που συνδέονται με την προώθηση μιας κοινωνίας για όλες τις ηλικίες. Περίπου 10 σχέδια για αυτό το θέμα έχουν επιλεχθεί για υποστήριξη από τον προϋπολογισμό του 1998.
ΓΡΑΠΤΗ ΕΡΩΤΗΣΗ E-3886/98

υποβολή: Anna Karamanou (PSE) προς την Επιτροπή

(4 Ιανουαρίου 1999)

Θέμα: Δυσμενείς επιπτώσεις του Βιάγκρα στην υγεία

Η πρόσφατη ανακοίνωση της Ομοσπονδιακής Υπηρεσίας Φαρμάκων, σύμφωνα με την οποία τρείς χρήστες του Βιάγκρα πέθαναν πρόσφατα στη Γερμανία, δημιουργεί εύλογες ανησυχίες για την ασφαλή χρήση του φαρμάκου. Δεδομένου ότι η αιτία και των τριών θανάτων ήταν η καρδιακή προσβολή, θεωρείται αρκετά πιθανό ότι το Βιάγκρα μπορεί να έχει παίξει ρόλο στους θανάτους αυτούς. Ερωτάται η Ευρωπαϊκή Επιτροπή, τί μέτρα έχει λάβει για την προστασία της υγείας των Ευρωπαίων πολιτών και προπαντός για την υπεύθυνη ενημέρωσή τους;

Απάντηση του κ. Bangemann εξ ονόματος της Επιτροπής

(23 Φεβρουαρίου 1999)

Η άδεια κυκλοφορίας του Viagra χορηγήθηκε από την Επιτροπή στις 14 Σεπτεμβρίου 1998 με βάση την επιστημονική αξιολόγηση στην οποία προέβη ο Ευρωπαϊκός Οργανισμός για την Αξιολόγηση των Φαρμάκων ο οποίος διατύπωσε ευνοϊκή γνώμη σχετικά με την αίτηση χορηγήσεως αδείας κυκλοφορίας. Στο πλαίσιο της συγκεκριμένης επιστημονικής αξιολόγησης εξετάστηκε ενδελεχώς η ασφάλεια του φαρμάκου για τους χρήστες.

Στην περίληψη των χαρακτηριστικών του προϊόντος (αντενδείξεις) τονίζεται ότι το φάρμακο αυτό δεν πρέπει να χρησιμοποιείται από άνδρες για τους οποίους η σεξουαλική δραστηριότητα αντενδείκνυται και ιδίως από άτομα που πάσχουν από σοβαρές καρδιαγγειακές παθήσεις όπως ασταθή στηθάγχη ή σοβαρή καρδιακή ανεπάρκεια. Αναφέρεται, επίσης (ειδικές προειδοποιήσεις και ιδιαίτερες προφυλάξεις κατά τη χρήση) ότι, πριν από την έναρξη της αγωγής, ο ιατρός οφείλει να εξετάσει την καρδιαγγειακή λειτουργία του ασθενούς δεδομένου ότι η σεξουαλική δραστηριότητα συνεπάγεται κινδύνους για την καρδιά. Στις πληροφορίες προς τον ασθενή επισημαίνεται σαφώς ότι το Viagra δεν πρέπει να λαμβάνεται σε περίπτωση σοβαρού καρδιακού προβλήματος, πρόσφατης καρδιακής κρίσης ή υπότασης.

Κατά την άποψη των επιστημόνων, συνεπώς, η ασφάλεια του καταναλωτή δεν απειλείται εφόσον τηρούνται οι προβλεπόμενες προφυλάξεις χρήσεως και αντενδείξεις.
ΓΡΑΠΤΗ ΕΡΩΤΗΣΗ E-3922/98

υποβολή: Hilde Hawlicek (PSE) και Herbert Bösch (PSE) προς την Επιτροπή

(4 Ιανουαρίου 1999)

Θέμα: Ενίσχυση του αθλητισμού ατόμων με ειδικές ανάγκες

Κατόπιν αποφάσεως του Δικαστηρίου των Ευρωπαϊκών Κοινοτήτων διαγράφηκαν από τον προϋπολογισμό οι θέσεις για τις οποίες ελλείπει η νομική βάση. Τούτο αφορά μεταξύ άλλων την ενίσχυση του αθλητισμού. Ιδιαίτερα από την απόφαση αυτή πλήττεται ο αθλητισμός των ατόμων με ειδικές ανάγκες.

Με τη Συνθήκη του Άμστερνταμ εγγράφηκε στις Ευρωπαϊκές Συνθήκες ένα κοινωνικό κεφάλαιο το οποίο προβλέπει ρητά, στο άρθρο 13, την καταπολέμηση των διακρίσεων για λόγους, μεταξύ άλλων, αναπηρίας.

Ως εκ τούτου ερωτούμε την Ευρωπαϊκή Επιτροπή:

- ποιές είναι οι δυνατότητες που προβλέπονται στα διάφορα προγράμματα της Επιτροπής για το 1999 όσον αφορά την προώθηση και την ενίσχυση του αθλητισμού ατόμων με ειδικές ανάγκες;

- πώς διασφαλίζεται ότι τα ευρωπαϊκά σχέδια στον τομέα του αθλητισμού για άτομα με ειδικές ανάγκες δεν θα τύχουν δυσμενέστερης μεταχείρισης έναντι άλλων σχεδίων;

Απάντηση του κ. Oreja εξ ονόματος της Επιτροπής

(23 Φεβρουαρίου 1999)

Ο προϋπολογισμός 1999 προβλέπει μια σειρά κονδυλίων που μπορούν να χρησιμοποιηθούν από τις οργανώσεις που εργάζονται στον τομέα του αθλητισμού για τα άτομα με ειδικές ανάγκες. Συγκεκριμένα, πρόκειται για τη θέση B3-4111"Προπαρασκευαστικά μέτρα για την πρόληψη και την καταπολέμηση των διακρίσεων".

Όπως αναφέρει το αξιότιμο μέλος, ελλείψει νομικής βάσης, η Επιτροπή δεν θα μπορέσει να χορηγήσει επιδοτήσεις για την προώθηση του αθλητισμού. Πρέπει να τονισθεί ότι δεν υπάρχει περίπτωση επανάληψης, με βάση άλλη θέση του προϋπολογισμού, των δραστηριοτήτων που έχουν εκτελεστεί μέχρι το 1998.

Οι αθλητικές οργανώσεις θα πρέπει να εξετάσουν κατά πόσον οι δραστηριότητές τους συμβαδίζουν με τους στόχους και τα κριτήρια επιλογής των προαναφερόμενων προγραμμάτων και μέτρων.

Εξυπακούεται ότι οι φάκελοι που υποβάλλονται από τις αθλητικές οργανώσεις θα τύχουν μεταχείρισης ανάλογης με εκείνη που επιφυλάσσεται σε κάθε άλλου είδους οργανώσεις, σύμφωνα με τα κριτήρια ανάθεσης που προβλέπονται στους όρους συμμετοχής στα διάφορα σχέδια και δημοσιεύονται στην Επίσημη Εφημερίδα.
ΓΡΑΠΤΗ ΕΡΩΤΗΣΗ E-3188/98

υποβολή: Arthur Newens (PSE) προς την Επιτροπή

(27 Οκτωβρίου 1998)

Θέμα: Ανθρωπιστική βοήθεια προς το Σουδάν

Μπορεί η Επιτροπή να μας αναφέρει το ύψος της ανθρωπιστικής και άλλης βοήθειας που χορήγησε ετησίως στο Σουδάν η Ευρωπαϊκή Ένωση κατά την τελευταία πενταετία, καθώς και ποιες είναι οι εκτιμήσεις της για το τρέχον έτος;

Απάντηση της κυρίας Bonino εξ ονόματος της Επιτροπής

(8 Δεκεμβρίου 1998)

Η συνολική ανθρωπιστική βοήθεια προς το Σουδάν κατά τα πέντε τελευταία χρόνια ανήλθε σε 115.64 εκατομ. ECU. Η κατανομή κατ'έτος είναι 26,11 εκατομ. ECU κατά το 21,40 εκατομ. ECU κατά το 1995, 17,38 εκατομ. ECU κατά το 1996, 18,95 εκατομ. ECU κατά το 1997 και 31,80 εκατομ. ECU κατά το 1998 (ως τον Οκτώβριο). Τα παραπάνω ποσά δεν περιλαμβάνουν το κόστος των περιφερειακών επιχειρήσεων "ECHO-flight", παροχής αεροπορικής μεταφοράς της ανθρωπιστικής βοήθειας προς το Σουδάν και τη Σομαλία. Το ετήσιο κόστος των επιχειρήσεων ECHO flight στο Σουδάν ανέρχεται περίπου σε 2,5 εκατομ. ECU ανά έτος.

Συμπληρωματικά προς τα ποσά της ανθρωπιστικής βοήθεια, η Επιτροπή παρείχε συγχρηματοδότηση προς τις μη κυβερνητικές οργανώσεις (ΜΚΟ) για κάθε έτος 441.824 ECU κατά το 1994, 550.835 ECU κατά το 1995, 619.208 ECU κατά το 1996, 978.809 ECU κατά το 1997, και 651.589 ECU κατά το 1998 (προϋπολογισμός); βοήθεια για τα ανθρώπινα δικαιώματα και τον εκδημοκρατισμό 74.500 ECU κατά το 1996 και 663.990 ECU κατά το 1998 (προϋπολογισμός); και τέλος επισιτιστική βοήθεια ή ασφάλεια 12,07 εκατομ. ECU κατά το 1994, 7,53 εκατομ. ECU κατά το 1995, 3,80 εκατομ. ECU κατά το 1996, 2,00 εκατομ. ECU κατά το 1997 και 39,00 εκατομ. ECU κατά το 1998 (προϋπολογισμός).
ΓΡΑΠΤΗ ΕΡΩΤΗΣΗ E-3046/98

υποβολή: Honório Novo (GUE/NGL) , Joaquim Miranda (GUE/NGL) και Sérgio Ribeiro (GUE/NGL) προς την Επιτροπή

(8 Οκτωβρίου 1998)

Θέμα: Υδρολογικό πρόγραμμα της Ισπανίας

Συμφωνα με τα ισπανικά μέσα μαζικής ενημέρωσης, η κυβέρνηση της Μαδρίτης υπέβαλε προς έγκριση στο Κοινοβούλιο με αίτηση κατεπείγοντος και με σκοπό να λάβει χρηματοδότηση από την Κοινότητα, ένα μικρό υδρολογικό πρόγραμμα που εκτιμάται κατά προσέγγιση σε 216.000 εκατομμύρια πεσέτες, (περίπου 260 εκατομμύρια κόντος).

Μεταξύ των έργων που περιλαμβάνει αυτό το μικρό υδρολογικό πρόγραμμα είναι η προέκταση της εκτροπής του ρού μεταξύ των ποταμών Τάγου και Σεγκούρα, που δεν έχει ακόμα αρχίσει να πραγματοποιείται.

Ωστόσο, ο Τάγος είναι διεθνής ποταμός και η πραγματοποίηση υδραυλικών έργων στο ρεύμα του - ιδίως δε εκτροπών του ρου - πρέπει να εξαρτηθεί από προηγούμενη συζήτηση και συμφωνία με τις υπόλοιπες ενδιαφερόμενες χώρες, στη συγκεκριμένη δε περίπτωση με την Πορτογαλία. Πέραν τούτου, τέτοιας φύσεως έργα απαιτούν εμπεριστατωμένες μελέτες περιβαλλοντικών επιπτώσεων οι οποίες, πάντοτε σύμφωνα με τον ισπανικό τύπο, δεν έχουν πραγματοποιηθεί.

Ούτως εχόντων των πραγμάτων ζητώ από την Επιτροπή να με πληροφορήσει σχετικά με τα εξής:

1. Η Ισπανική κυβέρνηση ήδη κατέθεσε αίτηση συγχρηματοδότησης για το έργο εκτροπής του ρου μεταξύ των ποταμών Τάγου και Σεγκούρα;

2. Σκοπεύει η Επιτροπή να κάνει δεκτή αυτή την αίτηση χρηματοδότησης χωρίς να έχει προηγηθεί μελέτη περιβαλλοντικών επιπτώσεων με θετικά αποτελέσματα και χωρίς να έχει αποδεχθεί η πορτογαλική κυβέρνηση την κατασκευή αυτού του έργου;

Απάντηση της κ. Wulf-Mathies εξ ονόματος της Επιτροπής

(4 Δεκεμβρίου 1998)

Μέχρι σήμερα, η Επιτροπή δεν έλαβε από τις ισπανικές αρχές καμία αίτηση συγχρηματοδότησης σε σχέση με την εν λόγω ερώτηση. Θα ελέγξει εγκαίρως εάν οι επενδύσεις έπρεπε να απολαύουν κοινοτικής συγχρηματοδότησης, στο να τηρηθούν πλήρως οι κανόνες επιλεξιμότητας και σώρευσης καθώς και όλες οι νομικές διατάξεις περιβαλλοντικής φύσης ή που προκύπτουν από διεθνείς υποχρεώσεις, όπως αυτές που προκύπτουν από τη συναφή διαχείριση των διασυνοριακών υδρικών λεκανοπεδίων.
ΓΡΑΠΤΗ ΕΡΩΤΗΣΗ E-3138/98

υποβολή: Giuseppe Rauti (NI) προς την Επιτροπή

(16 Οκτωβρίου 1998)

Θέμα: Κακή διαχείριση των χρηματοδοτικών πόρων για την επαγγελματική κατάρτιση

Λαμβάνοντας υπόψη ότι ο δόκτωρ Giovanni De Blasiis,επικεφαλής του νομοθετικού γραφείου του περιφερειακού συμβουλίου της Μπαζιλικάτα, κατέθεσε αναφορά σχετικά με την κακή χρήση των κοινοτικών χρηματοδοτικών πόρων που προορίζονται για την ΕΠΑΓΓΕΛΜΑΤΙΚΗ ΚΑΤΑΡΤΙΣΗ, ότι η αναφορά καταχωρήθηκε στο γενικό πρωτόκολλο με τον αριθμό 47/96 και ότι στις 26 Ιουνίου 1996 η Επιτροπή Αναφορών του Ευρωπαϊκού Κοινοβουλίου έκρινε "παραδεκτή" την αναφορά του δόκτωρα De Blasiis, άρχισε την εξέταση της αναφοράς και αποφάσισε να καλέσει την Επιτροπή να λάβει θέση σχετικά με τις διάφορες πτυχές του προβλήματος.

Μπορεί η Επιτροπή να υποδείξει ποια μέτρα προτίθεται να εφαρμόσει όσον αφορά το ανωτέρω θέμα;

Απάντηση του κ. Flynn εξ ονόματος της Επιτροπής

(16 Δεκεμβρίου 1998)

Απαντώντας στο αίτημα για ενημέρωση από την επιτροπή αναφορών σχετικά με την αναφορά 47/96 του δρ. Giovanni De Blasiis, η Ευρωπαϊκή Επιτροπή διαβίβασε απάντηση στην επιτροπή στις 12 Νοεμβρίου 1996. Η αναφορά συζητήθηκε στη συνεδρίαση της επιτροπής αναφορών στις 17-18 Μαρτίου 1997 και ετέθη στο αρχείο.
ΓΡΑΠΤΗ ΕΡΩΤΗΣΗ E-2529/98

υποβολή: Graham Mather (PPE) προς την Επιτροπή

(1 Σεπτεμβρίου 1998)

Θέμα: Ιδιωτικές εισαγωγές αμερικανικών αυτοκινήτων στο ΗΒ

Το άρθρο 30 της Συνθήκης της Ρώμης ορίζει ότι "ο ποιοτικός περιορισμός στις εισαγωγές και όλα τα ανάλογα μέτρα, υπό την επιφύλαξη της κάτωθι διάταξης, θα απαγορευθούν μεταξύ των κρατών μελών".

Πολλοί ιδιοκτήτες αμερικανικών αυτοκινήτων στο ΗΒ διαμαρτύρονται ότι το δικαίωμα αυτό περιορίζεται δεδομένου ότι στο πλαίσιο του συστήματος έγκρισης οχημάτων, η εφαρμογή των συγκεκριμένων προδιαγραφών έγκρισης περιορίζει την ελεύθερη κυκλοφορία των αμερικανικών αυτοκινήτων στα κράτη μέλη. Επιπλέον, ισχυρίζονται ότι οι διατάξεις για την αμοιβαία αναγνώριση είναι ανέφικτες για εκείνους που επιθυμούν να εισάγουν ένα όχημα και ότι, ούτως ή άλλως, οι βρετανοί κρατικοί υπάλληλοι δεν σέβονται αυτές τις διατάξεις.

1. Γνωρίζει η Επιτροπή αυτή την κατάσταση;

2. Έχει η Επιτροπή αναλάβει δράση έρευνας για το θέμα καθώς και για την εξασφάλιση της ελεύθερης μεταφοράς αμερικανικών αυτοκινήτων μεταξύ των κρατών μελών και που είναι συμβατή με τους ευρωπαϊκούς κανονισμούς όσον αφορά το θόρυβο και τις εκπομπές αερίων;

Απάντηση του κ. Monti εξ ονόματος της Επιτροπής

(11 Δεκεμβρίου 1998)

Όταν της υποβάλλεται δεόντως αιτιολογημένη καταγγελία σχετικά με πιθανή παραβίαση του κοινοτικού δικαίου από ένα κράτος μέλος, η Επιτροπή πραγματοποιεί έρευνα. Όσον αφορά την εγγραφή των οχημάτων, η Επιτροπή ενεργεί σύμφωνα με την ερμηνευτική ανακοίνωσή της για τις διαδικασίες έγκρισης και εγγραφής οχημάτων που έχουν εγγραφεί προηγουμένως σε άλλο κράτος μέλος(1).

Η Επιτροπή έλαβε καταγγελίες που αφορούν τη βρετανική νομοθεσία σχετικά με την έγκριση οχημάτων σε μεμονωμένη βάση ("single vehicle approval"), στις οποίες διατυπώνεται η εικασία πιθανής παραβίασης των άρθρων 30 και 36 της συνθήκης ΕΚ.

Συνεχίζονται οι επαφές με τις βρετανικές αρχές προκειμένου να διευκρινιστεί το ακριβές πεδίο εφαρμογής της εν λόγω νομοθεσίας καθώς και η τυχόν αιτιολόγησή της.

(1) ΕΕ C 143 της 15.5.1996.
ΓΡΑΠΤΗ ΕΡΩΤΗΣΗ E-3924/98

υποβολή: Michl Ebner (PPE) προς την Επιτροπή

(4 Ιανουαρίου 1999)

Θέμα: Αναγνώριση αδειών θήρας

Υπάρχουν μέσα στην Κοινότητα - τόσο μεταξύ των διαφόρων κρατών μελών όσο και μεταξύ των διαφόρων περιφερειών/κρατιδίων - μεγάλες διαφορές όσον αφορά το περιεχόμενο, τις προϋποθέσεις, το πεδίο εφαρμογής και τις δαπάνες των αδειών θήρας.

Κάθε κυνηγός που θέλει να κυνηγήσει σε άλλο κράτος μέλος μπορεί να το πράξει με τη λεγόμενη "άδεια για επισκέπτες κυνηγούς" για την οποία δεν απαιτείται να περάσει εξετάσεις ενώ οι ντόπιοι κυνηγοί οφείλουν να περνούν τέτοιες εξετάσεις, γεγονός το οποίο δημιουργεί κατά κάποιο τρόπο διακρίσεις εις βάρος τους.

Εν μέρει οι άδειες θήρας που χορηγούνται σε ένα κράτος μέλος δεν αναγνωρίζονται καθόλου σε άλλες χώρες.

Μπορεί ως εκ τούτου η Επιτροπή να ανακοινώσει:

- εάν προτίθεται να επιδιώξει εναρμόνιση ή προσέγγιση των διατάξεων που αφορούν τη χορήγηση αδειών θήρας και

- εάν προτίθεται να προτρέψει τα κράτη μέλη, στο πλαίσιο της δημιουργίας της ευρωπαϊκής εσωτερικής αγοράς, να θεσπίσουν τουλάχιστον την αμοιβαία αναγνώριση των εξετάσεων για κυνηγούς οι οποίες αποτελούν την αναγκαία βάση για τη χορήγηση αδειών θήρας;

Απάντηση του κ. Monti εξ ονόματος της Επιτροπής

(12 Μαρτίου 1999)

Η οδηγία 89/48/ΕΟΚ του Συμβουλίου, της 21 Δεκεμβρίου 1988 έθεσε σε εφαρμογή ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών(1). Στη συνέχεια, η οδηγία αυτή συμπληρώθηκε από την οδηγία 92/51/ΕΟΚ του Συμβουλίου, της 18 Ιουνίου 1992, σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης(2). Αυτή η δεύτερη οδηγία αφορά τα διπλώματα στα οποία δεν αναφερόταν η οδηγία 89/48/ΕΟΚ. Οι οδηγίες αυτές αφορούν τα επαγγελματικά προσόντα και δεν ασχολούνται με τις άδειες θήρας που είναι πιστοποιητικά που παρέχουν πρόσβαση σε μια δραστηριότητα ελεύθερου χρόνου.

Η κοινοτική νομοθεσία στον τομέα του περιβάλλοντος, ειδικά η οδηγία 79/409/ΕΟΚ του Συμβουλίου, της 2 Απριλίου 1979 για τη διατήρηση άγριων πτηνών(3) και η οδηγία 92/43/ΕΟΚ του Συμβουλίου, της 21 Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας(4), παρά το ότι περιλαμβάνει διατάξεις σχετικά με το κυνήγι, δεν επιβάλει καμία απαίτηση όσον αφορά τις εξετάσεις που πρέπει να περάσουν οι κυνηγοί για να αποκτήσουν την άδεια θήρας.

Η Επιτροπή δεν προβλέπει στο παρόν στάδιο να επιτύχει μια κοινοτική εναρμόνιση στον τομέα αυτό. Επισύρει την προσοχή του αξιότιμου μέλους στις διατάξεις του άρθρου 3β της συνθήκης ΕΚ σύμφωνα με τις οποίες "η Κοινότητα δρα μέσα στα όρια των αρμοδιοτήτων που της αναθέτει και των στόχων που της ορίζει η... συνθήκη. και η δράση της Κοινότητας δεν υπερβαίνει τα αναγκαία όρια για την επίτευξη των στόχων της παρούσας συνθήκης.".

(1) ΕΕ L 19 της 24.1.1989.

(2) ΕΕ L 209 της 24.7.1992.

(3) ΕΕ L 103 της 25.4.1979.

(4) ΕΕ L 206 της 22.7.1992.
ΓΡΑΠΤΗ ΕΡΩΤΗΣΗ P-2560/98

υποβολή: Carmen Díez de Rivera Icaza (PSE) προς την Επιτροπή

(29 Ιουλίου 1998)

Θέμα: Η μελλοντική ασφάλεια της εκμετάλλευσης του ανθρακωρυχείου του Aznalcóllar (Doñana, Ισπανία)

Λαμβάνοντας υπόψη το σοβαρότατο ατύχημα στο Aznalcóllar της Ισπανίας και τις σοβαρότατες συνέπειες για την περιοχή της Doñana, θα μπορούσε να αναφέρει η Επιτροπή τι σχέδια έχει λάβει από την εταιρία Boliden ως προς τα επιχειρησιακά προγράμματα για το ανθρακωρυχείο του Aznalcóllar, και ποιά προληπτικά μέτρα λαμβάνει η Επιτροπή για να διασφαλίσει ότι στα ορυχεία αυτά πληρούνται οι προϋποθέσεις ασφάλειας κατά τις προγραμματιζόμενες μελλοντικές εξορύξεις και για να αποτραπούν, με τον τρόπο αυτό, ενδεχόμενα νέα ατυχήματα;

Απάντηση της κας Bjerregaard εξ ονόματος της Επιτροπής

(25 Σεπτεμβρίου 1998)

Tο σχέδιο εκμετάλλευσης των ορυχείων Los Frailes που εκπονήθηκε από την εταιρεία Βοliden υπεβλήθη στη διαδικασία αξιολόγησης των περιβαλλοντικών επιπτώσεων που προβλέπεται από την οδηγία 85/337/ΕΟΚ του Συμβουλίου της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον(1). Η δήλωση των περιβαλλοντικών επιπτώσεων δημοσιεύθηκε στην Επίσημη Εφημερίδα της επαρχίας της Σεβίλλης, αριθ. 180, της 5ης Αυγούστου 1995. Από τις πληροφορίες που έχει στη διάθεσή της η Επιτροπή προκύπτει ότι προκειμένου να εξετάσει την επαναλειτουργία του ορυχείου Los Frailes, η εν λόγω επιχείρηση έχει την πρόθεση να υποβάλει το φθινόπωρο αίτηση για χορήγηση άδειας.

Επί των ερωτήσεων στις οποίες αναφέρεται το Αξιότιμο Μέλος του Κοινοβουλίου θα ζητηθούν διευκρινίσεις από τις ισπανικές αρχές. Επιπλέον, στο πλαίσιο της εξέτασης των συνεπειών του ατυχήματος, οι εν λόγω ερωτήσεις θα συζητηθούν κατά τη διάρκεια διμερούς συνεδρίασης μεταξύ των ισπανικών αρχών και της Επιτροπής, η οποία θα πραγματοποιηθεί στη Μαδρίτη τον Νοέμβριο του 1998.

(1) ΕΕ L 175 της 5.7.1985.